น้ำมันดิบปิดวานนี้พุ่ง 2 ดอลล์ จากคาดการณ์สต็อกน้ำมันร่วง
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (9 มิ.ย.) เพราะได้แรงหนุนจากการคาดการณ์ที่ว่า สต็อกน้ำมันดิบของสหรัฐจะปรับตัวลดลง โดยสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยรายงานสต็อกน้ำมันดิบประจำสัปดาห์ในวันนี้ 
10 มิ.ย. 2558

สำนักข่าวอินโฟเควสท์ รายงานว่าสัญญาน้ำมันดิบ WTI ส่งมอบเดือนก.ค.พุ่งขึ้น 2 ดอลลาร์ ปิดวานนี้ (9 มิ.ย.) ที่ 60.14 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค.เพิ่มขึ้น 2.19 ดอลลาร์ ปิดที่ 64.88 ดอลลาร์/บาร์เรล
ตลาดน้ำมันนิวยอร์กได้รับแรงหนุนจากการที่นักวิเคราะห์คาดการณ์ว่า สต็อกน้ำมันดิบจะลดลง 1.8 ล้านบาร์เรลในสัปดาห์ที่สิ้นสุดวันที่ 5 มิ.ย. ขณะเดียวกันคาดว่าสต็อกน้ำมันเบนซินจะทรงตัวในสัปดาห์ที่แล้ว และคาดว่าสต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล จะเพิ่มขึ้น 1.3 ล้านบาร์เรล สำหรับอัตราการใช้กำลังการกลั่นน้ำมัน คาดว่าจะเพิ่มขึ้น 0.2%
นักลงทุนจับตาดูการผลิตน้ำมันและทิศทางราคาน้ำมันอย่างใกล้ชิด หลังจาก EIA เปิดเผยในรายงานคาดการณ์ว่า การผลิตน้ำมันโดยเฉลี่ยของสหรัฐในปี 2558 จะอยู่ที่ 9.4 ล้านบาร์เรลต่อวัน และ 9.3 ล้านบาร์เรลต่อวันในปี 2559
นอกจากนี้ EIA คาดการณ์ว่า ราคาน้ำมันดิบเบรนท์จะเคลื่อนไหวโดยเฉลี่ยอยู่ที่ 61 ดอลลาร์ในปี 2558 และ 67 ดอลลาร์ในปี 2559 ขณะเดียวกันคาดว่า ราคาน้ำมันดิบ WTI ทั้งในปี 2558 และ 2559 จะต่ำกว่าราคาน้ำมันดิบเบรนท์อยู่ประมาณ 5 ดอลลาร์